Tlačová správa Gemerského osvetového strediska

ROK NA GEMERI - OJEDINELÝ ZIMNÝ FESTIVAL ZVYKOV A OBYČAJÍ

14.-19. novembra 2016 v Rožňave

Slávnosti zvykov a obyčají Gemera a Malohontu *Rok na Gemeri* po 22-krát organizuje Gemerské osvetové stredisko, kultúrne zariadenie Košického samosprávneho kraja. Tento rok opäť v spolupráci s mestom Rožňava. Organizátori pripravili skvelý program a bohaté sprievodné aktivity pre milovníkov folklóru a ľudových tradícií.

TVORIVÉ DIELNE PRE ŠKOLÁKOV

Počas festivalového týždňa sa bude v Dome tradičnej kultúry Gemera (Betliarska 8, Rožňava) tvoriť v remeselníckych dielňach. Školáci budú mať možnosť od pondelka do stredy pracovať v hrnčiarskej, tkáčskej a muzikantskej dielni a vyrábať rôzne predmety z hliny, textilu. Michal Smetanka, výrobca hudobných ľudových nástrojov povedie muzikantské dielne, kde sa deti naučiť vyrobiť jednoduché píšťalky. V stredu (16. 11.) v rámci folklórneho večera organizátori podujatia pripomenú 130. výročie narodenia Janka Králika z Čiernej Lehoty, posledného gemerského gajdoša. Hosťami programu budú Juraj Dufek - gajdoš a popredný výrobca gájd z Bojníc a folklórna skupina Lehoťanka z Čiernej Lehoty.

RODINNÝ ŠTVRTOK

„Dom tradičnej kultúry Gemera nezatvorí svoje brány ani počas štátneho sviatku. Vo štvrtok 17. novembra v dopoludňajších hodinách očakávame v našich remeselníckych dielniach rodiny s deťmi, ktoré si chcú vychutnať čaro spoločného tvorenia“ hovorí riaditeľka Gemerského osvetového strediska, Helena Novotná. Večer od 18:00 hodine v programe Medailón osobností sa predstaví Juraj Nagy z Krásnohorskej Dlhej Lúky, ktorého životný príbeh, optimizmus a angažovanosť pri uchovávaní tradičných gemerských remesiel by mohli byť pre mnohých inšpiráciou. Hudobným hosťom programu bude známy rožňavský klavirista Arpád Farkaš. Sprievodnými aktivitami tohoto večera bude premietanie filmu Sochy ukryté v stromoch (Szoborfák) a sprístupnenie výstavy obrazov s folklórnou tematikou od autorky Moniky Vozárovej z Dobšinej.

SPEVÁCKY DOM S ĽUDOVOU HUDBOU MUZIČKA

V piatok (18. 11.) sa uskutoční v multifunkčnej sále Domu tradičnej kultúry Gemera ďalší zo série speváckych domov s muzikologičkou Alžbetou Lukáčovou a so známou a úspešnou ľudovou hudbou Muzička z Bratislavy.

GALAPROGRAM V DVOCH PREMIÉRACH

„Sobota 19. novembra 2016 bude už tradične patriť galaprogramu, v ktorom sa pod názvom *Čo starí pamätajú, mladí zachovajú* v divadelnej sále OKC v Rožňave predstaví s pestrým pásmom gemerských zvykov a obyčají vyše dvesto folkloristov. Účinkovať budú folklórne skupiny *Bučina* z Pače, *Bystränky* z Rožňavského Bystrého, *Genšenky* z Honiec, *Lehoťanka* z Čiernej Lehoty, *Hôra* z Rejdovej, *Radzim* z Vyšnej Slanej, *Gočovan* z Gočova, *Hrabina* a *Slanka* z Nižnej Slanej, folklórne súbory *Dubina* a *Haviar* z Rožňavy, *Borostyán* z Drnavy a sólisti inštrumentalisti Milan Lakatoš z Dobšinej a Gabriel Ulman z Jovíc. Galaprogram pre veľký divácky záujem bude tentokrát v dvoch premiérach so začiatkom o 17.00 hodine a o 19.00 hodine“ uvádza Mária Hlaváčová z Gemerského osvetového strediska.

Predpredaj vstupeniek:  Dom tradičnej kultúry Gemera Po-Pi 8:00-15:00

Rožňava, Betliarska 8.

Podujatie z verejných zdrojov podporil Fond na podporu umenia a Košický samosprávny kraj.

Podrobnosti o programe: www.gos.sk

Informácie: Gemerské osvetové stredisko, M. Hlaváčová, hlavacova@gos.sk, 0915 884 135